
A háztartások villamosenergia-fogyasztását meghatározó tényezők vizsgálata Magyarországon

Az üvegházhatású gázok kibocsátása nagy terhet jelent környezetünkre, aminek jelentős hányadáért a villamosenergia- és hőtermelés felelős, az energiakereslet nagy része pedig a háztartásoknál jelentkezik. Napjainkban számos nemzetközi szervezet, politikai irányítás és vállalat igyekszik az emberi tevékenységet úgy befolyásolni, hogy az abból származó kibocsátás környezetre és a gazdaságra gyakorolt káros hatását mérsékelje, lassítsa a globális felmelegedést.

Ahhoz, hogy hatékony energiapolitikai döntéseket lehessen hozni, szükség van a fogyasztói magatartás megértésére. Kutatásomban a KSH szélesebb közönség számára nem hozzáférhető, mikroszintű adatbázisára támaszkodva, többváltozós regressziós modellek segítségével vizsgálom meg a lakóingatlan jellemzőinek, a lakók szociális és gazdasági helyzetének, valamint a háztartásban megtalálható elektromos berendezések számának hatását a villamosenergia-fogyasztásra. Hasonló kérdéseket vizsgál a szakirodalom néhány nyugat-európai ország háztartási adatain, de tudomásom szerint magyar kontextusban ilyen részletes adatokon alapuló tanulmány még nem született.

Modellem alapján a korábban felsorolt tényezők mindhárom csoportja statisztikailag szignifikáns módon hatással van a fogyasztásra, csakúgy, mint a hasonló külföldi tanulmányok esetében. Továbbá hazánkban a lakók gazdasági és szociális jellemzői rendelkeznek a legnagyobb magyarázó erővel. Eredményeim rávilágítottak arra is, hogy a fehér javak – a „fehér javak” közé tartoznak a nagy, konyhai és takarításhoz használt háztartási gépek - szignifikánsan nagyobb hatással vannak a fogyasztásra, azonban a barna javak – ezek leginkább szórakoztató és hobby készülékek, mint például a televízió - száma is meghatározó. Kutatásaim eredményei energiapolitika szempontjából lényegesek, hiszen például felhívják a figyelmet azon intézkedések fontosságára, amelyek az energiahatékonyabb fehér javakra történő átállást szorgalmazzák (zöld hitelek, célzott támogatások). Szintúgy megágyaznak egy olyan hatástanulmánynak, amely az egységes eurócímke barna javakra való kiterjesztését vizsgálja. 



